Minn għada jibda l-festival kulturali għat-tfal u l-adoloxxenti – il-festival Żigużajg. F’dan l-avveniment, it-tfal se jkunu involuti f’waħda mill-attivitajiet mhux tas-soltu, hekk kif se jiltaqgħu ma’ karattri li ħarġu mill-pinna ta’ Trevor Zahra u li se jieħdu lit-tfal fi vjaġġ taħt il-kapitali. Spiss nisimgħu li taħt il-Belt hemm Belt oħra, passaġġi, kuruturi, kantini u kmamar, iżda mhux biss. Fil-Belt ta’ taħt l-art jgħixu dawk li jissejjħu l-Mudlamin. Għall-ewwel darba fl-istorja, l-mudlamin se jiltaqgħu mal-istudenti tal-iskejjel primarji u sekondarji fi vjaġġ taħt l-art – f’post li mhux soltu jkollhom aċċess għalih. Is-soteran tal-Berġa ta’ Kastilja qed joffri sfond għal rakkont oriġinali mill-pinna tal-awtur Trevor Żahra. L-awtur qal lil tvm.com.mt li r-rakkont ilaqqa’ lit-tfal ma’ komunità li ma kienux familjari magħha u li jittrasportawhom lura fiż-żmien u fl-ispażju. Id-dramm ta’ madwar 45 minuta mistenni joffri element qawwi ta’ sorpriża. “Is-sabiħ hu li t-tfal ma jibqgħux passivi meta jisimgħu storja – fir-rakkont tagħna tal-istejjer għandna element sabiħ ir-rakkontatur qed ipaċpaċ imma t-tfal ma jibqgħux sempliċiment skantati jisimgħu biss imma qisu huma għandhom sehem fiha l-istorja,” qal l-awtur ta’ Il-Mudlamin, Trevor Zahra. Il-producer tad-dramm, Andrew Schembri spjega li r-rakkont ma jsegwix karattru wieħed partikolari. “Dawn huma komunità li qishom bdew biex isibu rifuġju mill-gwerra, mill-pesta u niżlu hawnhekk u spiċċaw bdew komunità għalihom separata mid-dinja ta’ fuq,” spjega Andrew Schembri. Antonella Mifsud qalet li d-dramm Mudlamin huwa riżultat ta’ xhur ta’ tħejjija. “Bdejn niġbru l-affarijiet l-għamara s-set u dawn l-affarijiet, naraw kif n istgħu ninkorporaw il-mużika, ovvjament reċtar biex l-istorja isir ħajja u ma tibqas storja biex it-tfal jisimgħu imma jkunu parti minnha wkoll.” qalet Antonella Mifsud . Id-dramm Mudlamin jifforma parti mill-festival għat-tfal Żigużajg li jikkonsisti f’attivitajiet kulturali immirati għat-tfal. Dan il-festival jinkludi 28 avveniment, fosthom 12-il spettaklu internazzjonali, minn seba’ pajjiżi differenti.